《郊庙歌辞。享太庙乐章。大明舞》
唐代·佚名

五纪更运，三正递升。勋华既没，禹汤勃兴。

神武命代，灵眷是膺。禹云彰德，察纬告征。

上纽天维，下安地轴。征师涿野，万国咸服。

偃伯灵台，九官允穆。殊域委赆，怀生介福。

大礼既饰，大乐已和。黑章扰囿，赤字浮河。

功宣载籍，德被咏歌。克昌厥后，百禄是荷。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。